CELEX: 32011R0512
Language: el
Date: 2011-05-11 00:00:00
Title: Κανονισμός (ΕΕ) αριθ. 512/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011 , για την τροποποίηση του κανονισμού (ΕΚ) αριθ. 732/2008 του Συμβουλίου σχετικά με την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως την 31η Δεκεμβρίου 2011

31.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/28
            
         ΚΑΝΟΝΙΣΜΌΣ (ΕΕ) αριθ. 512/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 11ης Μαΐου 2011
   για την τροποποίηση του κανονισμού (ΕΚ) αριθ. 732/2008 του Συμβουλίου σχετικά με την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως την 31η Δεκεμβρίου 2011
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Μετά τη διαβίβαση του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Από το 1971, η Ευρωπαϊκή Ένωση παραχωρεί εμπορικές προτιμήσεις σε αναπτυσσόμενες χώρες, στο πλαίσιο του συστήματος γενικευμένων δασμολογικών προτιμήσεων («ΣΓΠ»). Το ΣΓΠ εφαρμόζεται μέσω διαδοχικών κανονισμών για την εφαρμογή συστήματος γενικευμένων δασμολογικών προτιμήσεων («το σύστημα») με συνήθως τριετή περίοδο εφαρμογής κάθε φορά.
            
         
               (2)
            
            
               Το ισχύον σύστημα θεσπίστηκε με τον κανονισμό (ΕΚ) αριθ. 732/2008 του Συμβουλίου (2) και ισχύει έως τις 31 Δεκεμβρίου 2011. Ο παρών κανονισμός θα πρέπει να διασφαλίσει ότι η λειτουργία του συστήματος θα συνεχιστεί μετά την ημερομηνία αυτή.
            
         
               (3)
            
            
               Οι μελλοντικές βελτιώσεις του συστήματος θα πρέπει να βασίζονται σε πρόταση της Επιτροπής για νέο κανονισμό («επόμενος κανονισμός») ο οποίος να λαμβάνει υπόψη τις σχετικές εκτιμήσεις για την αποτελεσματικότητα του κανονισμού (ΕΚ) αριθ. 732/2008 ως προς την επίτευξη των στόχων του συστήματος. Ο επόμενος κανονισμός θα πρέπει να περιλαμβάνει τις απαραίτητες τροποποιήσεις για την εξασφάλιση της διαρκούς αποτελεσματικότητας του συστήματος. Είναι επίσης σημαντικό, όσον αφορά την πρόταση της Επιτροπής, να λάβει υπόψη της δεδομένα εμπορικών στατιστικών, τα οποία διετέθησαν μόλις τον Ιούλιο του 2010, όσον αφορά τις εισαγωγές που καλύπτονται από το σύστημα για την περίοδο μέχρι και το 2009, έτος που σημαδεύτηκε από μια απότομη πτώση των εμπορικών συναλλαγών παγκοσμίως, συμπεριλαμβανομένων των αναπτυσσόμενων χωρών. Είναι εξίσου σημαντικό να εξασφαλιστεί ότι οι οικονομικοί φορείς και οι δικαιούχοι χώρες έχουν επαρκή προθεσμία να προετοιμαστούν για τις αλλαγές που θα επιφέρει ο επόμενος κανονισμός. Γι’ αυτούς τους λόγους, η εναπομένουσα περίοδος εφαρμογής του κανονισμού (ΕΚ) αριθ. 732/2008 δεν επαρκεί χρονικά για να επιτρέψει στην Επιτροπή να εκπονήσει πρόταση και τη συνακόλουθη έκδοση του επόμενου κανονισμού από το Συμβούλιο σύμφωνα με τη συνήθη νομοθετική διαδικασία. Ωστόσο, είναι επιθυμητό να εξασφαλιστεί η συνέχεια στη λειτουργία του συστήματος και μετά τις 31 Δεκεμβρίου 2011 έως ότου εκδοθεί και τεθεί σε εφαρμογή ο επόμενος κανονισμός.
            
         
               (4)
            
            
               Η παράταση ισχύος του κανονισμού (ΕΚ) αριθ. 732/2008 δεν θα πρέπει να είναι αόριστης διάρκειας. Συνεπώς, και προκειμένου να δοθεί ο χρόνος που χρειάζεται για τη νομοθετική διαδικασία με σκοπό την έγκριση του νέου συστήματος, η περίοδος εφαρμογής του κανονισμού (ΕΚ) αριθ. 732/2008 θα πρέπει να παραταθεί έως τις 31 Δεκεμβρίου 2013. Σε περίπτωση που ο επόμενος κανονισμός τεθεί σε εφαρμογή πριν από την ημερομηνία αυτή, η παράταση θα πρέπει να συντομευθεί αναλόγως.
            
         
               (5)
            
            
               Είναι απαραίτητο να γίνουν ορισμένες τροποποιήσεις τεχνικού χαρακτήρα στον κανονισμό (ΕΚ) αριθ. 732/2008, ώστε να εξασφαλίζεται συνοχή και συνέχεια στη λειτουργία του συστήματος.
            
         
               (6)
            
            
               Οι αναπτυσσόμενες χώρες που πληρούν τα κριτήρια επιλεξιμότητας για το ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση (ΣΓΠ+) θα πρέπει να μπορούν να επωφεληθούν από πρόσθετες δασμολογικές προτιμήσεις βάσει της εν λόγω συμφωνίας, εάν, ύστερα από αίτηση που θα υποβάλουν πριν από τις 31 Οκτωβρίου 2011 ή τις 30 Απριλίου 2013, η Επιτροπή αποφασίσει να τους χορηγήσει το ειδικό καθεστώς κινήτρων πριν από τις 15 Δεκεμβρίου 2011 ή τις 15 Ιουνίου 2013 αντιστοίχως. Οι αναπτυσσόμενες χώρες που έχουν ήδη επωφεληθεί από το ειδικό καθεστώς κινήτρων ως αποτέλεσμα των αποφάσεων της Επιτροπής 2008/938/ΕΚ, της 9ης Δεκεμβρίου 2008, για τον κατάλογο των δικαιούχων χωρών που μπορούν να υπαχθούν στο ειδικό καθεστώς παροχής κινήτρων για βιώσιμη ανάπτυξη και χρηστή διακυβέρνηση, όπως προβλέπεται από τον κανονισμό (ΕΚ) αριθ. 732/2008 του Συμβουλίου (3), και 2010/318/ΕΕ, της 9ης Ιουνίου 2010, για τις δικαιούχους χώρες που μπορούν να υπαχθούν στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση για την περίοδο από 1ης Ιουλίου 2010 έως 31 Δεκεμβρίου 2011, όπως προβλέπεται στον κανονισμό (ΕΚ) αριθ. 732/2008 του Συμβουλίου (4), θα πρέπει να διατηρήσουν το καθεστώς αυτό κατά την παράταση ισχύος του σημερινού συστήματος.
            
         
               (7)
            
            
               Ο κανονισμός (ΕΚ) αριθ. 732/2008 θα πρέπει επομένως να τροποποιηθεί καταλλήλως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 732/2008 τροποποιείται ως εξής:
   
               1)
            
            
               Ο τίτλος αντικαθίσταται από τον εξής:
            
         
               2)
            
            
               Στο άρθρο 8 παράγραφος 2 δεύτερο εδάφιο, προστίθενται τα ακόλουθα στοιχεία:
               
                           «γ)
                        
                        
                           για τον σκοπό του άρθρου 9 παράγραφος 1 στοιχείο α) σημείο iii), τα διαθέσιμα στοιχεία την 1η Σεπτεμβρίου 2010, τα οποία αποτελούν τον μέσο όρο τριών συναπτών ετών·
                        
                     
                           δ)
                        
                        
                           για τον σκοπό του άρθρου 9 παράγραφος 1 στοιχείο α) σημείο iv), τα διαθέσιμα στοιχεία την 1η Σεπτεμβρίου 2012, τα οποία αποτελούν τον μέσο όρο τριών συναπτών ετών.».
                        
                     
         
               3)
            
            
               Το άρθρο 9 τροποποιείται ως ακολούθως:
               
                           α)
                        
                        
                           στην παράγραφο 1 στοιχείο α), μετά το σημείο ii) παρεμβάλλεται το ακόλουθο κείμενο:
                           «είτε
                           
                                       iii)
                                    
                                    
                                       μέχρι την 31η Οκτωβρίου 2011, περίπτωση κατά την οποία το ειδικό καθεστώς κινήτρων παρέχεται από 1ης Ιανουαρίου 2012·
                                       είτε
                                    
                                 
                                       iv)
                                    
                                    
                                       μέχρι την 30ή Απριλίου 2013, περίπτωση κατά την οποία το ειδικό καθεστώς κινήτρων παρέχεται από 1ης Ιουλίου 2013·»·
                                    
                                 
                     
                           β)
                        
                        
                           η παράγραφος 3 τροποποιείται ως εξής:
                           
                                       i)
                                    
                                    
                                       η δεύτερη πρόταση αντικαθίσταται από την ακόλουθη:
                                       «Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) σημείο i) δεν υποχρεούνται να υποβάλουν αίτηση δυνάμει της παραγράφου 1 στοιχείο α) σημείο ii), σημείο iii) ή σημείο iv).»·
                                    
                                 
                                       ii)
                                    
                                    
                                       προστίθεται το ακόλουθο εδάφιο:
                                       «Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) σημείο ii) δεν υποχρεούνται να υποβάλουν αίτηση δυνάμει της παραγράφου 1 στοιχείο α) σημείο iii) ή σημείο iv). Οι χώρες στις οποίες παρέχεται ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση βάσει αιτήσεως δυνάμει της παραγράφου 1 στοιχείο α) σημείο iii) δεν υποχρεούνται να υποβάλουν αίτηση δυνάμει της παραγράφου 1 στοιχείο α) σημείο iv).».
                                    
                                 
                     
         
               4)
            
            
               Το άρθρο 10 παράγραφος 3 τροποποιείται ως εξής:
               
                           α)
                        
                        
                           στο τέλος του στοιχείου β) τίθεται η λέξη «ή»·
                        
                     
                           β)
                        
                        
                           προστίθενται τα εξής στοιχεία:
                           
                                       «γ)
                                    
                                    
                                       έως τις 15 Δεκεμβρίου 2011, για αίτηση δυνάμει του άρθρου 9 παράγραφος 1 στοιχείο α) σημείο iii)· ή
                                    
                                 
                                       δ)
                                    
                                    
                                       έως τις 15 Ιουνίου 2013, για αίτηση δυνάμει του άρθρου 9 παράγραφος 1 στοιχείο α) σημείο iv).».
                                    
                                 
                     
         
               5)
            
            
               Στο άρθρο 32 παράγραφος 2 οι λέξεις: «31η Δεκεμβρίου 2011» αντικαθίστανται από τις λέξεις: «31η Δεκεμβρίου 2013 ή έως την ημερομηνία που ορίζεται από τον επόμενο κανονισμό, εάν η ημερομηνία αυτή είναι προγενέστερη».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 11 Μαΐου 2011.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         J. BUZEK
      
      
         
            Για το Συμβούλιο
         
         
            Η Πρόεδρος
         
         GYŐRI E.
      
   
   
      (1)  Θέση του Ευρωπαϊκού Κοινοβουλίου της 24ης Μαρτίου 2011 (δεν δημοσιεύθηκε ακόμα στην Επίσημη Εφημερίδα) και απόφαση του Συμβουλίου της 14ης Απριλίου 2011.
   
      (2)  ΕΕ L 211 της 6.8.2008, σ. 1.
   
      (3)  ΕΕ L 334 της 12.12.2008, σ. 90.
   
      (4)  ΕΕ L 142 της 10.6.2010, σ. 10.